Loko ndzi ri muendzi …

U ndzi amukerile

“A ndzi ri muendzi, mi ndzi rhurherile.”

MATEWU 25:35c

Valuveri na vabaleki lava lavaka ndhawu yo hlayiseka leswaku va ta tshama eka yona, va vonaka hi xitalo eAfrika-Dzonga namuntlha. Vutomi bya vona byi fambelana ni ku lahlekeriwa, ku landzuriwa kumbe ku cukumetiwa, hambi ya ri madzolonga. Hambi swi ri tano, ku khumbiwa hi vanhu lava rhurhisiweke no pfumala makaya ku entile swinene eBibeleni.

Hinkwerhu hi vaendzi

Eka Vaheveru hi hlaya leswaku ho va “valuveri ni vaendzi emisaveni” (11:13b) hikwalaho ka sweswo, hi “navela tiko lerinene ku tlula leriya, hileswaku ra le tilweni” (11:16a).

Rendzo ra hina ri sungula na Adamu na Evha loko va hlongoriwa eparadeyisini leswaku va ya sungula nakambe endhawini yintshwa.

Hikokwalaho, HOSI Xikwembu xi humesa munhu entangeni wa Edeni, leswaku a ya rima misava leyi a vumbiweke ha yona.

GENESA 3:23

Kutani Abrama a vitaniwa ku suka eUru a ya tshama etikweni rintshwa.

“Suka etikweni ra rikwenu, u hambana ni maxaka ya wena ni va ka n’wina hinkwavo, u ya etikweni leri ndzi nga ta ku komba rona.”

GENESA 12:1b

Rendzo ri ya emahlweni na Yosefa loko a xaviseriwa eEgipta. Endzhaku ka 400 wa malembe switukulundzuwa swa yena swi tsendzeleka emananga swi nghena etikweni rintshwa laha swi tsundzuxiwaka hi ku vuyelela mayelana na xiyimo xa swona xa vuluveri.

“Tatana a a ri Muaramu loyi a a tsendzeleka ni matiko. Ú yile etikweni ra Egipta a ri ni vanhu vatsongo, a ya luvela kona. Kambe loko a ri kwale, ú hundzukile tiko lerikulu ra matimba.”

DUTERONOMA 26:5b

Yesu a a ri muendzi

Endzhaku ka malembexidzana layo tala, Hosi ya hina Yesu, eku heteleleni u tekile rendzo ro suka ematilweni a ta emisaveni kambe a ku nga ri na vutshamu bya yena. U landzuriwile hi valandzeri va yena no vambiwa hi vanhu va ka vona.

Yesu a n’wi hlamula a ku: “Vahlati va ni mincele, ni tinyanyana ti ni swisaka, kambe N’wana-wa-Munhu a nga na laha a nga seketelaka nhloko ya yena kona.”

MATEWU 8:20

Hinkwavo va n’wi avanyisa, va ku: “Ú fanekele ku fa.”

MARKA 14:64b

Xana Bibele yi dyondzisa yini mayelana na mafundzhelo ya valuveri na vabaleki?

Hinkwako ku suka eka Testamente ya Khale ku ya fika eka Testamente Leyintshwa hi hlaya leswaku Xikwembu i Xikwembu xa tinxaka hinkwato. Nkongomelo wa vuavanyisi no hlayisa vaendzi na lava nga amukeriwiki hi vaaki wu kumeka hinkwako eBibeleni tanihi ngoti ya nsuku. Nawu wa Xikwembu wu ri:

“Loko ku ri ni munhu wa le handle loyi a luveleke exikarhi ka n’wina, mi nga tshuki mi n’wi xanisa. Munhu wo tano, n’wi hlayiseni ku fana ni Muisraele wa ka n’wina, mi n’wi rhandza ku fana ni loko mi tirhandza, hikuva na n’wina mi vile valuveri etikweni ra Egipta: Hi mina HOSI, Xikwembu xa n’wina.”

LEVHITIKA 19:33-34

Ku hava lexi nga ta kota ku hi hambanisa ni rirhandzu ra Xikwembu

Muapostola Pawulo u hi tshembisa rirhandzu ra Xikwembu eka xin’wana na xin’wana lexi xi hi humelelaka. Moya wa Xona wu ta hi chavelela no hi tiyisa.

E-e! Eka sweswo hinkwaswo, hi hlula hi va hi hlurisisa hikwalaho ka yena loyi a hi rhandzeke.

VARHOMA 8:37

Xikwembu xi tshembisa ku ponisa un’wana na un’wana loyi a nga muendzi emisaveni.

Xikwembu i khokholo ra hina leri tiyeke;

vanhu lava nga khombyeni, xi hatla xi va pfuna.

PISALEMA 46:1

Kambe HOSI Xikwembu xi na mina kukota nhenha ya matimba,

hi xona xi nga ta wisa lava va ndzi xanisaka,

va nga ka va nga ndzi hluri.

Va ta tlhela ni tingana, va nge humeleli,

ku nyumisiwa ka vona a ku nga ha rivariwi ni siku ni rin’we.

YEREMIYA 20:11

Nimadyambu i mihloti,

loko ri xa i minkulungwana!

PISALEMA 30:5b

*Tindzimana ta matsalwa ti huma eka Bibele ya Xitsonga ya 1989.

Yi kandziyisiwile no hangalasiwa hi Vandla ra Bibele ra Afrika-Dzonga.

www.biblesociety.co.za

Bibles and audio Bibles are available on the BibleSA-app